VDSS sklep Pdp 329/2011
Datum: 2011-05-30T02:00:00.000+02:00
ecli: ECLI:SI:VDSS:2011:PDP.329.2011
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: stroški postopka - ZOdvT - nagrada za postopek - pripravljalna vloga - potrebni stroški

## Jedro

Tožena stranka je upravičena le do ene nagrade za postopek ne glede na število pripravljalnih vlog, ki jih je vložila.

## Izrek

Pritožba se zavrne in se potrdi izpodbijani del sklepa sodišča prve stopnje.

Tožeča stranka sama nosi svoje pritožbene stroške.

## Obrazložitev

Sodišče prve stopnje je s sklepom postopek ustavilo in toženi stranki naložilo v plačilo stroškov postopka v znesku 187,80 EUR v roku 8 dni od prejema sklepa, v primeru zamude z zakonskimi zamudnimi obrestmi do dneva plačila.

Zoper navedeni sklep se pritožuje tožeča stranka in pritožbenemu sodišču predlaga, da pritožbi ugodi, napaden sklep razveljavi in samo na novo odmeri stroške postopka. V pritožbi navaja, da je sodišče prve stopnje napačno odmerilo stroške postopka s tem, ko je priznalo le stroške za tožbo, ne pa tudi stroške za pripravljalne vloge z dne 5. 1. 2011, 19. 1. 2011 in 17. 2. 2011. Navedene vloge so bile potrebne za postopek, zato bi jih sodišče moralo upoštevati pri odmeri stroškov. Tožeča stranka je priglasila stroške pritožbe.

Pritožba ni utemeljena.

Pritožbeno sodišče je preizkusilo sklep sodišča prve stopnje v mejah uveljavljenih pritožbenih razlogov, pri čemer je po uradni dolžnosti pazilo na bistvene kršitve določb postopka iz drugega odstavka 350. člena Zakona o pravdnem postopku (ZPP, Ur. l. RS, št. 26/99 in naslednji) v zvezi s prvim odstavkom 366. člena ZPP in na pravilno uporabo materialnega prava. Ugotovilo je, da sodišče prve stopnje ni storilo bistvenih kršitev določb postopka in je pri odmeri stroškov postopka pravilno uporabilo materialno pravo.

Pritožbeno sodišče soglaša z ugotovitvijo sodišča prve stopnje, da v predmetni zadevi znaša vrednost spornega predmeta 2.202,45 EUR in upoštevaje navedeno vrednost znaša višina nagrade s količnikom 1,0 po tabeli iz 12. člena Zakona o odvetniški tarifi (ZOdvT, Ur. l. RS, št. 67/2008) 105,00 EUR. Ta nagrada za postopek po tar. št. 3100 (količnik 1,3) pravilno znaša 136,50 EUR. Pravilno pa je sodišče prve stopnje tudi priznalo tožeči stranki materialne stroške po tar. št. 6002 v znesku 20,00 EUR in 20 % DDV na odvetniške storitve po tar. št. 6007 v znesku 31,30 EUR, torej skupaj 187,80 EUR.

Neutemeljena je pritožba tožeče stranke, da bi moralo sodišče pri odmeri stroškov upoštevati tudi pripravljalne vloge z dne 5. 1. 2011, 19. 1. 2011 in 17. 2. 2011, ker bi naj te vloge bile potrebne za postopek, saj ZOdvT z razliko od prej veljavne tarife, temelji na načelu ena nagrada za vse vloge in ena nagrada za vse naroke. Tožeča stranka je upravičena do nagrade za postopek – 136,05 EUR (tar. št. 3100, količnik 1,3), ki zajema nagrado za tožbo in za pripravljalne vloge. Tako je skupaj z materialnimi stroški in DDV-jem tožeča stranka upravičena do povračila stroškov postopka v znesku 187,80 EUR.

Ker niso podani uveljavljeni pritožbeni razlogi, pa tudi ne razlogi, na katero pritožbeno sodišče pazi po uradni dolžnosti, je pritožbeno sodišče v skladu z 2. točko 365. člena ZPP pritožbo kot neutemeljeno zavrnilo in potrdilo izpodbijani del sklepa sodišča prve stopnje.

Tožeča stranka s pritožbo ni uspela, zato sama krije svoje pritožbene stroške (154., 155. in 165. člen ZPP).